Document ID: 32014R1175

A BIZOTTSÁG 1175/2014/EU RENDELETE
(2014. október 30.)
az oktatással és az egész életen át tartó tanulással kapcsolatos statisztikák előállításáról és kidolgozásáról szóló 452/2008/EK európai parlamenti és tanácsi rendeletnek a felnőttek egész életen át tartó tanulásban való részvételére vonatkozó statisztikák tekintetében történő végrehajtásáról és a 823/2010/EU bizottsági rendelet hatályon kívül helyezéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az oktatással és az egész életen át tartó tanulással kapcsolatos statisztikák előállításáról és kidolgozásáról szóló, 2008. április 23-i 452/2008/EK európai parlamenti és tanácsi rendeletre (1) és különösen annak 6. cikke (1) bekezdésére,
mivel:
(1)
A 452/2008/EK rendelet közös keretrendszert hoz létre az oktatás és az egész életen át tartó tanulás területére vonatkozó európai statisztikák rendszeres előállítására.
(2)
A 823/2010/EU bizottsági rendelet (2) intézkedéseket vezetett be a 452/2008/EK rendelet 2. területe által magában foglalt, a felnőttek egész életen át tartó tanulásban való részvételére vonatkozó statisztikák elkészítéséhez hozott önálló statisztikai intézkedések végrehajtásához.
(3)
A felnőttek egész életen át tartó tanulásban való részvételére vonatkozó európai statisztikák előállítása és terjesztése során a nemzeti és uniós statisztikai hatóságoknak az európai statisztikákra vonatkozó magatartási szabályzat alapelvei szerint kell eljárniuk, amelyet az Európai Statisztikai Rendszer Bizottsága 2011 szeptemberében hagyott jóvá.
(4)
A felnőttek egész életen át tartó tanulásban való részvételére vonatkozó adatgyűjtést rendszeresen igazítani kell az egész életen át tartó tanulás változásaihoz és új fejleményeihez az új információszükségletek megválaszolása érdekében.
(5)
A felmérés eredményeinek a tagországok közötti magas fokú harmonizálása érdekében a Bizottságnak módszertani iránymutatást kell kidolgoznia a felmérés végrehajtására vonatkozóan.
(6)
A 823/2010/EU rendeletet ezért hatályon kívül kell helyezni.
(7)
Az ebben a rendeletben előírt intézkedések összhangban vannak az Európai Statisztikai Rendszer Bizottságának a véleményével,
ELFOGADTA EZT A RENDELETET:
1. cikk
A felnőttek egész életen át tartó tanulásban való részvételére, illetve attól való távolmaradására vonatkozó második felméréshez tartozó adatgyűjtésre (a továbbiakban: második felnőttoktatási felmérés) 2016. július 1-je és 2017. március 31-e között kerül sor. A felnőttek egész életen át tartó tanulásban való részvételére vonatkozó adatgyűjtés tárgyidőszaka az interjút megelőző 12 hónap.
2. cikk
A felmérést a 25-64 éves népesség körében kell végrehajtani. A 18-24 és a 65-69 éves népességet fakultatív alapon lehet bevonni.
3. cikk
A második felnőttoktatási felmérés által felölelt, a 452/2008/EK rendelet mellékletének 2. területében meghatározott tárgyakra/témákra vonatkozó változókat és bontásukat az e rendelet I. mellékletében előírtak szerint határozzák meg.
4. cikk
A 452/2008/EK rendelet mellékletének 2. területe alatt meghatározott, az adatforrásokkal és mintanagysággal kapcsolatos követelményeknek való megfeleléshez szükséges mintavételi és pontossági standardokat e rendelet II. melléklete határozza meg.
5. cikk
A tagállamok standard minőségi jelentést nyújtanak be a Bizottságnak (Eurostat) a második felnőttoktatási felmérésről. A jelentés szerkezetének meg kell felelnie az európai statisztikai rendszer szerinti standard minőségi jelentés szerkezetének, figyelembe véve különösen a 452/2008/EK rendelet 4. cikke (1) bekezdésének d) pontjában említett minőségi kritériumokat, valamint az e rendelet III. mellékletében meghatározott további követelményeket.
6. cikk
(1) A tagállamok a nemzeti adatgyűjtési időszak lejártától számított hat hónapon belül tisztított mikroadat-állományokat továbbítanak a Bizottságnak (Eurostat).
(2) A tagállamok a mikroadat-állományok benyújtása után három hónapon belül megküldik a Bizottságnak (Eurostat) a második felnőttoktatási felmérésre vonatkozó standardizált minőségi jelentést.
7. cikk
Az e rendeletben meghatározott követelmények követelményminimumok. A tagállamok további nemzeti követelményeket határozhatnak meg a második felnőttoktatási felmérésre vonatkozóan, feltéve, hogy az e rendelet szerinti minőségi követelmények nem sérülnek.
8. cikk
A 823/2010/EU rendelet hatályát veszti.
A hatályon kívül helyezett rendeletre történő hivatkozásokat az e rendeletre történő hivatkozásként kell értelmezni.
9. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. október 30-án.

Labels: 12
9
15
19